Čelnik udruge 'Udomi me' koji je posljednjih mjeseci često viđan s kolicima punih štenaca na Trgu bana Jelačića, ali i na ostalim mjestima u Zagrebu, a na kojeg se već neko vrijeme putem društvenih mreža upozoravalo kao prevaranta, napokon je dolijao.

Naime, M.D. iz Dubrave, navodno je uzimao neželjene pse od vlasnika u kvartu, pronalazio ih na oglasniku i udomljavao ih iz skloništa, a služili su mu za prosjačenje. Štence je držao u kolicima na kojima je napisano 'Udruga Udomi me – donacije za veterinara'.

Da je muškarac obični prevarant koji muči životinje i zarađuje na njima otkrila je udruga studenata Pravnog fakulteta Zagreba za pravnu zaštitu životinja Animalex koja je dobila dojavu o štencima u napuštenoj zgradi u centru grada.

- Pronašli smo četiri štenca koji su se nalazili u narkomanskom brlogu punom šprica i fekalija u zapuštenom kompleksu. Štenci su u izrazito lošem stanju, osim buha i crijevnih parazita još su pothranjeni i dehidrirani, a jedan ima ranu na čelu. Radi se o štenadi staroj oko tri mjeseca. Pozvali smo policiju koja je učinila zapisnik, a mi smo štence noćas sklonili sa tog mjesta - napisali su iz Animalexa na Facebooku.

Napominju kako su se u prostoriji uz štence nalazila i kolica udruge 'Udomi me', te su tako zaključili da su štenci pod njihovom 'skrbi'.

Iz Animalexa napominju kako će protiv udruge 'Udomi me' biti podnesena kaznena prijava za mučenje životinja iz koristoljublja i kako će učiniti sve da im se zabrani rad.